**Analiza preliminară a Impactului de Reglementare**

**a proiectului de Lege privind serviciul public de salubrizare**

|  |  |  |  |  |  |
| --- | --- | --- | --- | --- | --- |
| Formularul tipizat al documentului de analiză a impactului | | | | | |
| **Titlul analizei impactului** (poate conţine titlul propunerii de act normativ): | **Analiza impactului proiectul Hotărîrii Guvernului pentru aprobarea proiectului de Lege privind serviciul public de salubrizare** | | | | |
| **Data:** |  | | | | |
| **Autoritatea administraţiei publice (autor):** | **Ministerul Mediului** | | | | |
| **Subdiviziunea:** | **Direcția politici de gestionare a deșeurilor și a siturilor contaminate** | | | | |
| **Persoana responsabilă şi datele de contact:** |  | | | | |
| **Compartimentele analizei impactului** | | | | | |
| **1. Definirea problemei** | | | | | |
| a) Determinați clar şi concis problema şi/sau problemele care urmează să fie soluţionate | | | | |  |
| Starea nesatisfăcătoare de igienă a localităţilor din Republica Moldova, determinată atât de salubrizarea menajeră (colectarea deșeurilor menajere de la populație și de la agenții economici), cât și de nivelul salubrizării stradale, care urmărește realizarea și menținerea igienei căilor de comunicație. | | | | | |
| b) Descrieți problema, persoanele/entităţile afectate și cele care contribuie la apariția problemei, cu justificarea necesității schimbării situaţiei curente şi viitoare, în baza dovezilor şi datelor colectate și examinate | | | | |  |
| În prezent, starea de curățenie a localităților din Republica Moldova este nesatisfăcătoare și nu se ridică la nivelul standardelor europene. În unele cazuri aceasta se datorează ineficienţei măsurilor luate de autoritățile publice locale, dar și neglijenţei şi nepăsării populaţiei. Este la ordinea zilei mentalitatea potrivit căreia spaţiul public este locul unde se poate arunca orice şi oricând: gunoiul aruncat la colţ de stradă, în spaţiile neamenajate sau chiar pe spaţiile verzi.  Salubrizarea localităţilor este parte integrantă a politicilor de mediu şi intră în competența mai multor autorități ale administraţiei publice centrale şi locale, dar şi în atribuţiile agenţilor economici, a populaţiei şi reprezentanţilor societăţii civile, fiecare având roluri şi responsabilităţi specifice în realizarea şi păstrarea igienei urbane.  Serviciile de salubritate ocupă un loc tot mai important în atingerea unor ținte cum ar fi “oraș curat”, “localitate salubră”, fiind necesare să protejeze sănătatea umană şi mediul înconjurător, prin colectarea deşeurilor urbane, prin menținerea igeienei pe drumurile publice, în zonele verzi etc.  Salubrizarea, înverzirea localităţilor, potrivit art. 2 din Legea nr. 1402/2002, cuprinde totalitatea activităţilor şi lucrărilor de colectare, transportare, sortare, prelucrare, tratare, valorificare, neutralizare (incinerare) şi depozitare a deşeurilor menajere, precum şi măturatul, spălatul şi stropitul străzilor, înverzirea lor, lucrărilor de dezinfecție, deratizare şi ecarisaj.  Astfel, serviciul public de salubrizare cuprinde totalitatea activităţilor prin care se urmărește satisfacerea nevoilor comunităţilor locale ale unităţilor administrativ-teritoriale întru asigurarea unui mediu salubru locuitorilor.  Autorităţile administraţiei publice locale au competenţa exclusivă privind înfiinţarea, organizarea, coordonarea, monitorizarea şi controlul funcţionării acestor servicii publice, precum şi crearea, administrarea şi exploatarea bunurilor aferente acestora, care contituie infrastructura tehnico-edilitară a unităţilor administrativ-teritoriale. În acest sens, autoritățile deliberative dețin următoarele competențe: aprobarea strategiilor locale de înfiinţare, organizare, gestiune şi funcţionare a serviciilor publice; aprobarea programelor de investiţii privind înfiinţarea, dezvoltarea, modernizarea şi reabilitarea infrastructurii tehnico-edilitare aferente serviciului; adoptarea formei de gestiune şi aprobarea documentaţiilor de organizare şi derulare a procedurilor de delegare a gestiunii etc.  Legea serviciilor publice de gospodărie comunală nr. 1402/2002 reprezintă cadru juridic și institutional general pentru toate serviciile publice de gospodărie comunală. Însă, în funcție de complexitatea fiecărui serviciu public de gospodărie comunală, pot fi adoptate reglementări specifice, care vor constitui cadru juridic special.  Deși statuat expres în art. 3 alin. (3) din Legea nr. 1402/2002 – serviciile publice de gospodărie comunală pot fi reglementate detaliat prin legi sau alte acte normative – serviciul public de salubrizare nu dispune de un cadru juridic special de reglementare.  Acest aspect se răsfrânge direct asupra modului de organizare, funcționare și gestiune a serviciului public de salubrizare în localitățile din Republica Moldova.  Deoarece serviciul public de salubrizare cuprinde, în cea mai mare parte, activităţi de colectare, transportare, sortare, prelucrare, tratare, valorificare, neutralizare (incinerare) şi depozitare a deşeurilor menajere, lipsa unui cadru de reglementare a serviciului afectează, în special, sectorul gestionării deșeurilor.  Printre punctele slabe[[1]](#footnote-1) ale sistemului de gestionare a deșeurilor în Republica Moldova, este enunțată responsabilitatea neeficientă, capacități, competențe și abilități scăzute ale operatorilor de gestionare a deșeurilor pentru a asigura răspunderea pentru gestionarea deșeurilor.  Această abordare este un pic deplasată; operatorii nu activează din proprie inițiativă, este necesară abilitarea acestora în temeiul unor acte ale autorităților administrației publice locale, deoarece acestea dețin competențe conform legislației în vigoare.  Altfel spus, autoritățile administrației publice locale în baza principiilor autonomiei locale și a descentralizării serviciilor publice, decid înființarea serviciului de salubrizare, stabilesc regulile de organizare și funcționare (spre exemplu, colectarea selectivă și transportarea selectivă a deșeurilor), după care prin decizii atribuie gestiunea(directă sau delegată) unor operatori care vor activa în condițiile enunțate de autoritatea locală. În acest caz, operatorii vor asigura prestarea serviciului public doar în condițiile stabilite expres de autoritățile administrației publice locale.  În același timp, nu putem angaja răspunderea autorităților administrației publice locale, în lipsa unor prevederi legale exprese în acest sens.  Autoritățile publice locale vor putea realiza aceste sarcini doar în prezența unui cadru legal unitar care să reglementeze înființarea, organizarea, funcționarea și gestiunea serviciului public de salubrizare.  Persoanele/entitățile afectate sunt reprezentate de locuitorii unităților administrativ-teritoriale, instituțiile publice și agenții economici, cărora nu li se asigură dreptul fundamental la un mediu înconjurător sănătos conform art. 37 din Constituția Republicii Moldova.  În același timp, aceste persoane fizice și juridice care locuiesc și activează pe teritoriul unității administrativ-teritoriale sunt și principalele persoane care contribuie la poluarea mediului.  Dreptului la un mediu înconjurător sănătos îi corespunde obligația locuitorilor de a contribui la asigurarea unor localități salubre: prin menținerea unei mediu curat, prin colectarea separată a deșeurilor, prin achitarea contravalorii acestui serviciu etc.  Dar aceste obligații pot fi instituite doar în baza unui cadru legal care să reglementeze atât drepturile, cât și obligațiile persoanelor fizice și juridice în asigurarea unui mediu sănătos pe teritoriul unităților administrativ-teritoriale.  Analiza datelor statistice[[2]](#footnote-2) denotă faptul că serviciul de salubrizare nu este organizat pe teritoriul unităților administrativ-teritoriale, iar în localitățile unde funcționează este axat în special pe activitățile de colectare și transportare a deșeurilor.  Salubrizarea stradală, parte componentă a igienei urbane a unei localităţi, care are ca scop principal realizarea şi menţinerea igienei căilor de comunicaţie, în scopul ridicării gradului de confort citadin, nu este organizată în majoritatea unităților administrativ-teritoriale. Însă, salubrizarea stradală este cea care pune, în final, calificativul de „oraş curat” sau „oraş murdar”.  Analiza datelor statistice reflectă următoarele:   1. rata de acoperire cu servicii de salubrizare în zonele urbane constituie aproximativ 75-90%, gestiunea fiind asigurată de întreprinderile municipale/societățile pe acțiuni/societățile cu răspundere limitată înființate de autoritățile orășenești, care prestează serviciul în oraș, dar își extind aria de operare și în unitățile administrativ-teritoriale din vecinătate; 2. în zonele rurale, aproximativ 15-20% din populație dispun de serviciu de salubrizare, gestiunea fiind asigurată de întreprinderi municipale/societăți cu răspundere limitată înființate de autoritățile publice locale sau societăți cu răspundere limitată cu capital privat.   Dar să nu uităm că, serviciul public de salubrizare are un puternic impact asupra stării de sănătate a populaţiei, a nivelului de trai al acesteia şi asupra dezvoltării economice. | | | | | |
| c) Expuneți clar cauzele care au dus la apariţia problemei | | | | |  |
| În urma aplicării reformei descentralizării serviciilor publice din 2001, serviciile de salubrizare a localităților au fost transmise în competența autorităților administrației publice locale, pentru a fi organizate și gestionate cât mai aproape de utilizator.  În anul următor a fost aprobată Legea serviciilor publice de gospodărie comunală nr. 1402/2002 care stabileşte cadrul juridic unitar privind înfiinţarea şi organizarea serviciilor publice de gospodărie comunală în unităţile administrativ-teritoriale, inclusiv monitorizarea şi controlul funcţionării lor.  Această lege constituie cadrul juridic general pentru toate serviciile publice de gospodărie comunală, cuprinzând reglementări privind principiile de organizare și funcționare a serviciilor publice, competențele Guvernului, autorităților administrației publice centrale și locale, formele de gestiune, drepturile și obligațiile operatorilor și utilizatorilor, achitarea contravalorii acestor servicii.  Această lege cuprinde o serie de reglementări generale pentru toate serviciile publice de gospodărie comunală. Însă lipsesc prevederi specifice serviciului de salubrizare, precum ar fi: modul de colectare a deșeurilor(pe câte fracții); condițiile de transportare a deșeurilor; modul de asigurarea a activităților de valorificare(reciclare, reutilare etc) și eliminare a deșeurilor; competențele autorităților publice locale și a statului în sistemul integrat de gestionare a deșeurilor; forma de organizare juridică a operatorilor de salubrizare; modul de achitare a serviciului de salubrizare etc.  Exceptând serviciul public de alimentare cu apă și de canalizare, care a fost reglementat prin Legea nr. 303/2013, celelalte servicii publice de gospodărie comunală au rămas fără reglementări proprii.  În lipsa unui cadru special de reglementare, serviciul public de salubrizare este înființat, organizat și gestionat în conformitate cu Legea nr. 1402/2002, care este, în mare parte, depășită, confuză ori contradictorie.  Acest aspect are un impact negativ asupra modului de organizare, funcționare și gestiune a serviciului public de salubrizare.  Spre exemplu, Legea nr. 1402/2002 cuprinde unele reglementări care împiedică autoritățile publice locale să aplice diferite mecanisme și instrumente în prestarea serviciilor publice la nivel local. Spre exemplu, prin art. 15 alin. (1) lit. a) șiart. 19 alin. (1), este îngrădit dreptul autorităților publice locale de a folosi concesiunea, delegarea gestiunii serviciilor publice, fiind obligate să opteze doar pentru parteneriatul public-privat. | | | | | |
| d) Descrieți cum a evoluat problema şi cum va evolua fără o intervenție | | | | |  |
| Deoarece salubrizarea localităților cuprinde preponderent activități de gestiune a deșeurilor municipale, atunci în lipsa unui cadru legal care să arate modul de organizare și funcționare a activităților de colectare separată și transportare separată, competențele privind valorificarea și eliminarea deșeurilor, operarea stațiilor de transfer, a stațiilor de sortare și a depozitelor de deșeuri, achitarea contravalorii serviciilor prestate – nu vor fi atinse țintele stabilite pentru managementul deșeurilor oricâte strategii și programe naționale nu vor fi aprobate.  În acest domeniu, principalul act legislativ este Legea privind deșeurile nr. 209/2016, care se completează cu reglementări specifice deșeurilor municipale provenite din gospodării și deșeurile similare provenite din comerț, industrie și instituții, inclusiv fracțiuni colectate separat. În acest sens menționăm: Regulamentul deșeurilor de echipamente electrice și electronice (aprobat prin Hotărârea Guvernului nr. 212/2018); Regulamentul sanitar privind gestionarea deșeurilor rezultate din activitatea medicală (aprobat prin Hotărârea Guvernului nr. 696/2018); Regulamentul privind ambalajele și deșeurile din ambalaje (aprobat prin Hotărârea Guvernului nr. 561/2020); Regulamentul privind gestionarea bateriilor și acumulatorilor și deșeurile de baterii și acumulatori (aprobat prin Hotărârea Guvernului nr. 586/2020) etc.  Deși necesare și reprezentative pentru fiecare tip de deșeu, totuși aceste reglementări sunt izolate dacă activitatea de colectare, transportare și depozitare nu este reglementată în mod expres, respectiv nu sunt statuate competențele și responsabilitățile autorităților administrației publice.  Fără o intrevenţie în acest domeniu prin reglementarea activităților de gestiune a deșeurilor în Legea privind serviciul public de salubrizare punem în pericol mediul înconjurător şi sănătatea cetăţenilor. | | | | | |
| e) Descrieți cadrul juridic actual aplicabil raporturilor analizate şi identificați carenţele prevederilor normative în vigoare, identificați documentele de politici şi reglementările existente care condiţionează intervenţia statului | | | | |  |
| După cum s-a menționat mai sus, serviciul public de salubrizare a localităților nu are un cadru juridic și instituțional unitar privind înfiinţarea, organizarea, gestionarea, finanţarea şi controlul funcţionării serviciului public de salubrizare a localităţilor, inclusiv administrarea și exploatarea infrastructurii tehnico-edilitare aferente acestui serviciu.  În lipsa cadrului special de reglementare, serviciul public de salubrizare se înființează, organizează, funcționează și se gestionează în conformitate cu Legea serviciilor publice de gospodărie comunală nr. 1402/2002. Acesta este completat cu prevederi ale Legii privind deşeurile nr. 209/2016.  Este cunoscut faptul că oricât de evoluată poate fi o legislaţie la un moment dat, întotdeauna vor apărea situaţii concrete ce vor excede cadrul scris. În acest caz, acoperirea lacunelor se va face prin metodele avute la dispoziţie.  Însă, în ceea ce privește dreptul public, în special atribuțiile și responsabilitățile autorităților administrației publice, este necesară reglementarea expresă, nefiind posibilă aplicarea a tot ce nu se interzice prin lege.  Reglementările actuale nu sunt suficiente pentru asigurarea unor localități salubre, prin organizarea și gestiunea, în condițiile legii, a serviciului de salubrizare.  Acţiunile autorităţilor administraţiei publice locale trebuie să se înscrie în sfera atribuţiilor şi competenţelor conferite acestora prin lege, nefiind admisă extinderea asupra unor activităţi care nu intră în sfera lor de competenţă materială. | | | | | |
| **2. Stabilirea obiectivelor** | | | | | |
| a) Expuneți obiectivele (care trebuie să fie legate direct de problemă și cauzele acesteia, formulate cuantificat, măsurabil, fixat în timp și realist) | | | | |  |
| * **Obiectiv general**: asigurarea unor localități salubre în Republica Moldova, prietene unui mediu înconjurător sănătos și durabil.   **Obiective specifice:**   * stabilirea rolurilor la nivelul unităților administrativ-teritoriale privind modul de desfășurare a activităților care contribuie la asigurarea unor localități salubre; * responsabilizarea autorităților publce locale privind organizarea procesului de salubrizare la nivel local; * conștientizarea cetățenilor atât în ceea ce privește modul de păstrare a curățeniei, cât și a achitării activităților prestate. | | | | | |
| **3. Identificarea opţiunilor** | | | | | |
| a) Expuneți succint opțiunea „a nu face nimic”, care presupune lipsa de intervenție | | | | |  |
| Opțiunea constă în a nu demara procedura de adoptare a proiectului de lege privind serviciul public de salubrizare.  În acest caz, situația în domeniul salubrizării nu se va schimba, poate doar să se agraveze, afectând mediul înconjurător și sănătatea cetățenilor. Autoritățile administrației publice locale vor continua să identifice modalitățile prin care să asigure salubrizarea localităților, având la bază prevederile legislației în vigoare care conține aspecte generale privind serviciile publice de gospodărie comunală.  În domeniul gestionării deșeurilor, în lipsa unor reguli clare privind colectarea separată și transportarea deșeurilor, deținătorii de deșeuri vor continua să se debaraseze în modurile practicate până în prezent, care cel mai des, contravin legislației în vigoare.  Responsabilitățile autorităților administrației publice, drepturile și obligațiile operatorilor și utilizatorilor privind serviciul public de salubrizare necesită a fi statuate expres în legea specială, dacă se urmărește asigurarea unui serviciu de calitate și prestat în mod continuu. | | | | | |
| b) Expuneți principalele prevederi ale proiectului, cu impact, explicînd cum acestea țintesc cauzele problemei, cu indicarea novațiilor și întregului spectru de soluţii/drepturi/obligaţii ce se doresc să fie aprobate | | | | |  |
| Prezentul proiect de lege urmează a fi supus tuturor etapelor prevăzute de Legea cu privire la actele normative nr. 100 din 2017. Din momentul intrării în vigoare, serviciul public de salubrizare va beneficia de un cadru de reglementare propriu - Legea privind serviciul public de salubrizare.  Această lege va constitui cadrul juridic și instituțional unitar privind înfiinţarea, organizarea, gestionarea, finanţarea şi controlul funcţionării serviciului public de salubrizare a localităţilor, inclusiv administrarea și exploatarea infrastructurii tehnico-edilitare aferente acestui serviciu.  Prevederile legii se vor aplica serviciului public de salubrizare a localităților, care va fi înființat și organizat la nivelul satelor, comunelor, orașelor, municipiilor sau raioanelor.  Proiectul Legii cu privire la serviciul public de salubrizare este structurat în șase capitole, secțiuni, paragrafe și articole care regelementează următoarele:  Serviciile publice de salubrizare a localităţilor, așa cum sunt definite în **Capitolul I**, sunt în responsabilitatea autorităţilor administrației publice locale, care le înființează în scopul salubrizării localităților și care urmăresc satisfacerea nevoilor persoanelor fizice sau juridice care locuiesc sau activează pe teritoriul acestora.  În vederea evitării unor confuzii în ceea ce privește activitățile de gestionare a deșeurilor și conținutul serviciului de salubrizare, a fost definită noțiunea de *salubrizare*, reprezentând totalitatea operaţiunilor şi activităţilor necesare pentru asigurarea unui mediu salubru al localităţilor.  În acest context, serviciul public de salubrizare cuprinde următoarele activităţi:   1. colectarea separată și transportul separat al deșeurilor municipale; 2. operarea, respectiv administrarea staţiilor de transfer pentru deşeurile municipale; 3. sortarea deşeurilor de hârtie, metal, plastic şi sticlă colectate separat din deşeurile municipale în staţii de sortare; 4. organizarea tratării mecano-biologică a deşeurilor municipale; 5. înființarea și administrarea depozitelor de deşeuri; 6. măturatul, spălatul, stropirea şi întreţinerea căilor publice, inclusiv colectarea şi transportul deşeurilor provenite din coşurile stradale la depozitele de deşeuri; 7. curăţarea zăpezii de pe căile publice şi menţinerea în funcţiune a acestora pe timp de polei sau de îngheţ; 8. dezinsecţia, dezinfecţia şi deratizarea la obiectivele din domeniul public şi domeniul privat al unităţii administrativ-teritoriale.   După cum se poate observa, salubrizarea localităților implică mai multe activități, fără a ne limita doar la activitățile de gestionare a deșeurilor, chiar dacă numărul acestora este preponderent.  Trebuie de menționat că aceste activități sunt, mai mult sau mai puțin, interdependente. Din aceste considerente autoritățile administrației publice locale pot organiza doar acele activități care reprezintă o necesitate pentru localitate. Respectiv, toate aceste activități pot fi gestionate de un singur operator sau pot fi gestionate de mai mulți operatori.  De asemenea, trebuie menționat că obiectul legii îl constituie doar deșeurile municipale reprezentând deșeuri amestecate și deșeuri colectate separat din:  a) gospodării și deșeurile similare ca natură sau compoziție cu deșeurile municipale care provin din activități comerciale, industriale și administrative, inclusiv hârtie și carton, sticlă, metale, materiale plastice, deșeuri biodegradabile, lemn, textile, ambalaje, echipamente electrice și electronice, baterii și acumulatori, precum și deșeuri voluminoase, inclusiv saltele și mobile;  b) alte surse, în cazul în care deșeurile respective sunt similare ca natură și compoziție cu deșeurile din gospodării.  Deșeurile municipale nu includ deșeurile din producție, activități de asistență medicală, deșeuri din agricultură, silvicultură, pescuit, fose septice, ape uzate și epurarea apelor uzate, inclusiv nămolurile de epurare, vehiculele scoase din uz și deșeurile de construcții și demolări.  Având în vedere că serviciul de salubrizare se realizează prin crearea și  explotarea unei infrastructuri tehnico-edilitare specifice, în proiectul de lege sunt reglementări privind regimul juridic al sistemului public de salubrizare a localităţilor.  Sistemele de salubrizare sunt parte componentă a infrastructurii tehnico-edilitare a unităților administrativ-teritoriale, sunt bunuri de interes și folosință publică aferente serviciului de salubrizare, și aparțin, prin natura lor sau potrivit legii, domeniului public al unităților administrativ-teritoriale, fiind supuse regimului juridic al proprietății publice în conformitate cu Legea nr. 29/2018 privind delimitarea proprietății publice. Aceste bunuri nu pot fi depuse ca aport la capitalul social al societăților comerciale (inclusiv cele înființate de autoritățile administrației publice locale) și nu pot constitui garanții pentru creditele bancare contractate de autoritățile administrației publice locale sau de operatori, fiind inalienabile, imprescriptibile și insesizabile.  În cazul concesionării bunurilor aferente serviciului de salubrizare, operatorii vor achita redevența, calculată similar amortizării acestor bunuri și luând în considerare gradul de suportabilitate al populației. Redevența se stabilește de autoritățile administrației publice locale în contractul de delegare a gestiunii.  **Capitolul II** este dedicat competențelor și responsabilităților autorităților publice care sunt partajate, după cum urmează:   1. Guvernul asigură realizarea politicii generale a statului în domeniul serviciului public de salubrizare, în concordanţă cu Programul de activitate şi cu Strategia națională de dezvoltare “Moldova 2030”; 2. Ministerul Mediului are următoarele responsabilități în reglementarea serviciului de salubrizare, cu precădere în domeniul gestionării deșeurilor: i) inițierea, elaborarea, consultarea publică, avizarea și coordonarea realizării documentelor de politici, precum și a altor acte normative în domeniul gestionării deşeurilor; ii) sprijinirea autorităților publice locale în vederea elaborării programelor locale de gestionare a deșeurilor; iii) asigurarea suportului metodologic autorităţilor publice locale în vederea implementării sistemelor de colectare separată a deşeurilor de la utilizatori, în vederea valorificării şi eliminării acestora; iv) sprijinirea autorităţilor publice locale pentru realizarea unor sisteme de gestionare a deşeurilor menajere, inclusiv monitorizarea realizării proiectelor din acest domeniu; etc; 3. Autorităţile administraţiei publice locale deţin competenţa exclusivă în ceea ce priveşte înfiinţarea, organizarea, coordonarea şi funcţionarea serviciului de salubrizare la nivelul fiecărei unităţi administrativteritoriale. Aceste competențe, detaliate în proiectul de lege, vizează:  * elaborarea programelor de reabilitare și extindere a infrastructurii existente, precum şi a programelor de înfiinţare a unor noi sisteme de salubrizare, în condiţiile legii; * administrarea bunurilor aferente infrastructurii serviciului de salubrizare, proprietate a unităţilor administrativ-teritoriale; * alegerea formei de gestiune (directă sau delegată) a serviciului de salubrizare; * delegarea gestiunii serviciului de salubrizare unor operatori pe criterii de transparenţă, competitivitate şi eficienţă; * participarea cu mijloace financiare sau cu bunuri la constituirea societăților comerciale care desfășoară activități specifice serviciului de salubrizare şi asigură exploatarea infrastructurii aferente; * contractarea sau garantarea împrumuturilor pentru finanţarea programelor de investiţii din infrastructura aferentă serviciului de salubrizare, pentru extinderi, dezvoltări de capacităţi şi reabilitări; * stabilirea taxelor sau aprobarea tarifelor pentru serviciul de salubrizare, după caz, cu respectarea reglementărilor în vigoare; * sancționarea operatorului, în cazul în care nu prestează serviciul de salubrizare conform clauzelor stabilite în contractul de delegare a gestiunii sau nu respectă indicatorii de performanță ai serviciului de salubrizare; * monitorizarea permanentă și exercitarea controlului asupra modului de prestare a serviciului de salubrizare; * **asocierea sau cooperarea** cu alte autorităţi ale administraţiei publice locale, cu persoane juridice române sau străine, cu organizaţii neguvernamentale şi cu alţi parteneri sociali în vederea **realizării unor lucrări de interes public** privind gestiunea deşeurilor etc   **Capitolul III**, întitulat “Organizarea și funcționarea serviciului de salubrizare” statuează, pentru început, principiile de organizare și funcționare a serviciului de salubrizare, precum și cerințele fundamentale impuse tuturor serviciilor publice: universalitate, continuitate, adaptabilitate, accesibilitate egală și nediscriminatorie la serviciul de salubrizare.  Gestiunea serviciului de salubrizare, reglementată în secțiunea 2, se organizează şi se realizează prin:  a) *gestiune directă*, caz în care autorităţile deliberative şi executive, în numele unităţilor administrativ-teritoriale pe care le reprezintă, îşi asumă şi exercită nemijlocit toate competenţele şi responsabilităţile ce le revin cu privire la prestarea serviciului de salubrizare, respectiv la administrarea, funcţionarea şi exploatarea sistemului de salubrizare;  b) *gestiune delegată*, caz în care autorităţile deliberative ale unităţilor administrativ-teritoriale atribuie unuia sau mai multor operatori toate ori numai o parte din competenţele şi responsabilităţile proprii privind prestarea serviciului de salubrizare, pe baza unui contract de delegare a gestiunii.  Alegerea formei de gestiune a serviciului de salubrizare se stabileşte prin decizii ale autorităţilor deliberative ale unităţilor administrativ-teritoriale, în baza unui studiu de oportunitate, în funcţie de natura şi starea serviciului, de necesitatea asigurării celui mai bun raport preţ-calitate, de interesele actuale şi de perspectivă ale unităţilor administrative-teritoriale, precum şi de mărimea şi complexitatea sistemelor de salubrizare.  În cazul gestiunii directe, au obligația evaluării eficienței economice a serviciului de salubrizare o data la 5 ani, respectiv să schimbe forma de gestiune, în vederea eficientizării economice a acestuia şi, implicit, a asigurării bunăstării consumatorilor.  În cazul gestiunii delegate, procedurile de atribuire a contractului de delegare a gestiunii sunt licitația publică și negocierea directă, organizate în baza Procedurii-cadru privind organizarea, derularea și atribuirea contractelor de delegare a gestiunii serviciului public de salubrizare, aprobată de Guvern.  Prin excepție, contractul de delegare a gestiunii serviciului de salubrizare, poate fi atribuit direct operatorilor/operatorilor regionali cu capital social integral public. Participarea capitalului privat la capitalul social al operatorului regional/operatorului este exclusă.  Reglementări privind operatorii și utilizatorii serviciului de salubrizare fac obiectul **Capitolului IV** din lege.  Calitatea de operator poate fi deținută de persoanele juridice de drept public sau de drept privat, cu capital integral public, privat sau mixt, care dețin o specializare în domeniul activităților serviciului de salubrizare, dispun de competenţă tehnico-organizatorică, calificare a personalului şi o utilare tehnico-materiale adecvată pentru prestarea tipurilor de activități contractate.  În temeiul deciziei de dare în administrare sau a contractului de delegare gestiunii, operatorii dețin dreptul și obligația exclusivă a prestării serviciului de salubrizare pentru toţi utilizatorii din raza unităţii administrativ-teritoriale, cu respectarea principiilor universalităţii, accesibilităţii, continuităţii, adaptabilităţii şi egalităţii de tratament între utilizatori.  Utilizatorii serviciului de salubrizare sunt beneficiarii individuali sau colectivi, direcţi ori indirecţi ai serviciului de salubrizare: a) comunităţile locale, în cazul activităţilor specifice serviciului public de salubrizare prestate de către operatori a căror contravaloare se achită de autorităţile administraţiei publice locale de la bugetul local; b) persoanele fizice ori juridice care beneficiază individual de una sau de mai multe activităţi specifice serviciului de salubrizare, în cazul activităţilor a căror contractare se realizează în baza unui contract de prestare a serviciului de salubrizare, încheiat cu operatorul serviciului de salubrizare.  Principala obligație a utilizatorilor constă în achitarea contravalorii serviciului de salubritate, care poate fi: a) tarif, în temeiul contractului de prestare a serviciului de salubrizare; b) taxe de salubrizare.  Finanțarea serviciului de slaubrizare (Capitolul V) comportă reglementarea sub două aspecte:   1. finanțarea cheltuielilor de funcționare a serviciului de salubrizare se acoperă de utilizatori prin achitarea unor tarife sau taxe locale, care vor fi determinate în scopul recuperării integrale a costurilor de operare; 2. finanţarea cheltuielilor de capital pentru realizarea investiţiilor publice ale unităţilor administrativ-teritoriale, aferente sistemelor de salubrizare se asigură, în principal, de autoritățile administrației publice locale.   În cazul gestiunii delegate, finanțarea infrastructurii tehnico-edilitare aferente serviciului poate fi transferată integral sau parţial operatorului.  Deoarece investiţiile în infrastructura specifică serviciilor de salubrizare constituie bunuri de retur, investiţiile realizate de operatori de drept privat din fonduri proprii pentru reabilitarea, modernizarea şi dezvoltarea sistemului public de salubrizare se vor amortiza de către aceştia pe durata contractului de delegare a gestiunii serviciului de salubrizare.  Proiectul de lege privind serviciul public de salubrizare este elaborat în conformitate cu prevederile legale în vigoare, având reglementări specifice serviciilor publice de interes local.  Mai mult decât atât, în vederea elaborării acestui proiect de lege a fost studiat modul de organizare și gestiune a serviciului de salubrizare în localitățile din Republica Moldova. Unele raporturi juridice care se vor stabili între prestatorii seviciului și utilizatori și-au gasit reflectare în acest proiect de lege. Spre exemplu, referitor la achitarea serviciului, proiectul de lege prevede 2 modalități: fie prin taxă de salubrizare, fie prin tarif. Decizia aparține autorităților publice locale. S-a constatat că în localitățile rurale, autoritățile publice locale percep o taxa de salubrizare, care include toate cheltuielile ocazionate de asigurarea atât a gestionării deșeurilor, cât și salubrizarea stradală. În orașe, utilizatorii achită tariful pentru gestionarea deșeurilor, fără a fi inclusă și salubrizarea stradală. | | | | | |
| c) Expuneți opțiunile alternative analizate sau explicați motivul de ce acestea nu au fost luate în considerare | | | | |  |
| N-au fost analizate careva opţiuni alternative, deoarece serviciile de salubrizare nu pot fi operate decât în baza unui cadru legal special, cu prevederi clare și unitare care să se aplice în cazul înființării, organizării și gestiunii acestuia. | | | | | |
| **4. Analiza impacturilor opţiunilor** | | | | | |
| a) Expuneți efectele negative şi pozitive ale stării actuale și evoluția acestora în viitor, care vor sta la baza calculării impacturilor opțiunii recomandate | | | | |  |
| *Efecte negative:*   * lipsa serviciilor publice de salubrizare pe teritoriul unităților administrativ-teritoriale, în special cele din mediul rural; * lipsa unui sistem de gestionare a deșeurilor, axat pe colectarea selectivă și transportarea selectivă a deșeurilor; * prezența gropilor de gunoi neautorizate, care poluează mediul înconjurător; * imposibilitatea stabilirii autorităților responsabile în domeniul salubrizării localităților; * lipsa asigurării unui mediu concurențial în atribuirea contractelor de delegare a gestiunii activităților specifice serviciului de salubrizare; * incertitudine privind apartenența sistemelor de salubrizare, inclusiv regimul juridic al acestora; * imposibilitatea folosirii taxei de salubrizare conform destinației; * imposibilitatea finanțării infrastructurii tehnico-edilitare etc.   *Efecte pozitive:* lipsa unei noi legi în sistemul legislativ al Republicii Moldova | | | | | |
| b1) Pentru opțiunea recomandată, identificați impacturile completînd tabelul din anexa la prezentul formular. Descrieți pe larg impacturile sub formă de costuri sau beneficii, inclusiv părțile interesate care ar putea fi afectate pozitiv și negativ de acestea | | | | |  |
| Implementarea Legii serviciului public de salubrizare nu va avea impact asupra bugetului de stat și bugetele autorităților administrației publice locale.  Finanțarea infrastructurii tehnico-edilitare aferente serviciului public de salubrizare va implica cheltuieli din bugetul unităților administrativ-teritoriale, în măsura disponibilității acestora.  Serviciul public de salubrizare este un serviciu public de gospodărie comunală, înființat la necesitate, care se prestează prin achitarea contravalorii acestuia de către utilizatori. În localitățile în care autoritățile administrației publice au organizat activitățile de colectare și transportare a deșeurilor, nu vor fi afectați financiar utilizatorii, deoarece în momentul adoptării legii achitau contravaloarea activităților prestate. În localitățile în care lipsesc aceste servicii, în urma înființării serviciului, se va calcula tariful/se va stabili valoarea taxei de salubrizare.  În unitățile administrativ-teritoriale unde este stabilită taxa de salubrizare, impactul va fi minim, deoarece nu va comporta mari diferențe.  Beneficiile adoptării și implementării Legii privind serviciul public de salubrizare vor fi simțite de toți cetățenii, deoarece va afecta, în special, mediul înconjurător și sănătatea, prin gestionarea corectă a deșeurilor municipale. | | | | | |
| b2) Pentru opțiunile alternative analizate, identificați impacturile completînd tabelul din anexa la prezentul formular. Descrieți pe larg impacturile sub formă de costuri sau beneficii, inclusiv părțile interesate care ar putea fi afectate pozitiv și negativ de acestea | | | | |  |
| N-au fost analizate opţiuni alternative, dată fiind importanța opțiunii recomandate față de opțiunea ”a nu face nimic”. | | | | | |
| c) Pentru opțiunile analizate, expuneți cele mai relevante/iminente riscuri care pot duce la eșecul intervenției și/sau schimba substanțial valoarea beneficiilor și costurilor estimate și prezentați presupuneri privind gradul de conformare cu prevederile proiectului a celor vizați în acesta | | | | |  |
| Nu au fost identificate careva riscuri care să împiedice procesul de avizare și adoptare a Legii cu privire la serviciul public de salubrizare. | | | | | |
| d) Dacă este cazul, pentru opțiunea recomandată expuneți costurile de conformare pentru întreprinderi, dacă există impact disproporționat care poate distorsiona concurența și ce impact are opțiunea asupra întreprinderilor mici și mijlocii. Se explică dacă sînt propuse măsuri de diminuare a acestor impacturi | | | | |  |
| În principiu, proiectul de lege privind serviciul public de salubrizare nu conține prevederi de reglementare a activității de întreprinzător.  Cît privește tariful/taxa de salubrizare percepută pentru prestarea serviciului de salubrizare nu afectează operatorii economici care desfășoară activitate de întreprinzător, deoarece, la moment, achită deja aceste servicii.  Operatorii serviciului de salubrizare au încheiate contracte de prestare a serviciului cu utilizatorii sau cu autoritățile publice locale, respectiv situația se va menține și după intrarea legii în vigoare.  Activitățile specifice gestionării deșeurilor sunt asigurate pe teritoriul Republicii Moldova (preponderent în orașe), respectiv, utilizatorii – atât persoane fizice, cât și persoane juridice – achită, la moment, contravaloarea acestora. În acest caz, utilizatorii nu vor fi obligați la plata unor taxe/tarife suplimentare. Creșterea tarifelor/taxelor poate surveni în cazul creșterii costurilor suportate de operator. Dar, acest fapt nu este condiționat de adoptarea Legii privind serviciul public de salubrizare. | | | | | |
| **Concluzie**  e) Argumentați selectarea unei opțiunii, în baza atingerii obiectivelor, beneficiilor și costurilor, precum și a asigurării celui mai mic impact negativ asupra celor afectați | | | | |  |
| Opțiunea recomandată presupune abordarea punctuală a problemelor identificate, în vederea soluționării acestora și atingerii obiectivelor formulate, întrucît aceasta corespunde necesității asigurării unor localități salubre.  Astfel, se impune necesitatea demarării procesului de avizare și adoptare a proiectului Legii privind serviciul public de salubrizare. | | | | | |
| **5. Implementarea şi monitorizarea** | | | | | |
| a) Descrieți cum va fi organizată implementarea opțiunii recomandate,ce cadru juridic necesită a fi modificat și/sau elaborat și aprobat,ce schimbări instituționale sînt necesare | | | | |  |
| În vederea implementării cu succes a prevederilor Legii privind serviciul public de salubrizare sunt necesare a fi desfășurate mai multe activități:   * ajustarea cadrului legal în vigoare: prim modificarea, în principal, a Legii serviciilor publice de gospodărie comunală nr. 1402/2002 și a Legii privind deșeurile nr. 209/2016; adoptarea Procedurii-cadru privind organizarea, derularea și atribuirea contractelor de delegare a gestiunii serviciului public de salubrizare; * sprijinirea autorităților administrației publice locale în procesul de înființare, organizare, funcționare și gestiune a serviciului public de salubrizare; etc * adoptarea cadrului legal terțiar pentru serviciul de salubrizare(de exemplu elaborarea și aprobarea Regulamentului serviciului de salubrizare) etc | | | | | |
| b) Indicați clar indicatorii de performanță în baza cărora se va efectua monitorizarea | | | | |  |
| Implementarea noilor prevederi legale presupune stabilirea unor indicatori de performanță relevanți și cuantificabili care să fie monitorizați de către Ministerul Mediului după intrarea în vigoare a legii, în conformitate cu Metodologia de monitorizare prevăzută de Hotărârea Guvernului nr. 1181/2010 privind monitorizarea procesului de implementare a legislației.  Indicatori de performanță pentru implementarea Legii cu privire la serviciul public de salubrizare:   * numărul de servicii de salubrizare înființate de autoritățile administrației publice locale; * numărul de decizii de dare în administrare a serviciului de salubrizare; * numărul de contracte de delegare a gestiunii încheiate; * numărul de unități administrativ-teritoriale care au organizat sistemul de colectare separată de 4 fracții de deșeuri, respectiv 2 fracții de deșeuri; * numărul gropilor de gunoi care au fost închise; * cantitățile de deșeuri reciclabile colectate și valorificate etc. | | | | | |
| c) Identificați peste cît timp vor fi resimțite impacturile estimate și este necesară evaluarea performanței actului normativ propus. Explicați cum va fi monitorizată şi evaluată opţiunea | | | | |  |
| Adoptarea Legii privind serviciul public de salubrizare va substitui imediat vidul legislativ existent în ceea ce privește înființarea, organizarea și gestiunea serviciului de salubrizare.  În temeiul legii, autoritățile publice locale vor cunoaște responsabilitățile pe care le dețin, modalitățile de organizare a activităților specifice, formele de gestiune, posibilitățile de achitare a contravalorii serviciului prestat etc.  În ceea ce privește gestiunea deșeurilor, ca activități specifice serviciului de salubrizare, rezultatele vor veni concomitent cu crearea sistemelor de colectare separată și transportare separată, cu organizarea și dotarea spațiilor pentru colectarea separată, cu educarea locuitorilor asupra sistemului de gestionare a deşeurilor din cadrul localităţii etc. | | | | | |
| **6. Consultarea** | | | | | |
| a) Identificați principalele părţi (grupuri) interesate în intervenţia propusă | | | | |  |
| 1. Proiectul a fost elaborat de Ministerul Mediului, care deține competențe în elaborarea cadrului legislativ şi normativ în domeniul managementului deșeurilor. Menționăm că activitățile de colectare separată și transportul separat al deșeurilor municipale; operarea, respectiv administrarea staţiilor de transfer pentru deşeurile municipale; sortarea deşeurilor de hârtie, metal, plastic şi sticlă colectate separat din deşeurile municipale în staţii de sortare; organizarea tratării mecano-biologică a deşeurilor municipale; înființarea și administrarea depozitelor de deşeuri constituie obiectul serviciului public de salubrizare. 2. Autoritățile administrației publice locale, în baza principiilor autonomiei locale și descentralizării serviciilor publice, au competenţa exclusivă privind înfiinţarea, organizarea, coordonarea, monitorizarea şi controlul funcţionării serviciului de salubrizare, precum şi crearea, administrarea şi exploatarea bunurilor aferente prestării acestui serviciu. 3. Persoanele juridice cu capital privat care desfăşoară activitate de întreprinzător în domeniul colectării și transportării deșeurilor, valorificării și eliminării deșeurilor sunt interesați în reglementarea modalității de atribuire a contractului de delegare a gestiunii, a drepturilor și obligațiilor, precum și a modalității de calculare, aprobare și achitare a contravalorii activităților desfășurate. 4. Persoanele fizice și juridice, în calitate de beneficiari ai serviciului de salubrizare, care au dreptul la un mediu înconjurător curat, respectiv poate fi asigurat doar printr-o organizare corespunzătoare a activităților și lucrărilor de salubrizare a localităților. | | | | | |
| b) Explicați succint cum (prin ce metode) s-a asigurat consultarea adecvată a părţilor | | | | |  |
| Consultările publice asupra Analizei Impactului de Reglementare la proiectul de lege privind serviciul public de salubrizare a fost asigurat pe portalul particip.gov.md  <https://particip.gov.md/ro/document/stages/anunt-privind-consultarile-publice-asupra-analizei-impactului-de-reglementare-la-proiectul-lege-privind-serviciul-public-de-salubrizare/11140> | | | | | |
| c) Expuneți succint poziţia fiecărei entităţi consultate față de documentul de analiză a impactului şi/sau intervenţia propusă (se expune poziția a cel puțin unui exponent din fiecare grup de interese identificat) | | | | |  |
| În rezultatul consultărilor publice asupra Analizei Impactului de Reglementare la proiectul de lege privind serviciul public de salubrizare n-au parvenit careva obiecții, propuneri etc. | | | | | |
| **Anexă**  **Tabel pentru identificarea impacturilor** | | | | | |
| **Categorii de impact** | | **Punctaj atribuit** | | | |
|  | | *Opțiunea*  *propusă* | *Opțiunea alterativă 1* | *Opțiunea alterativă 2* | |
| **Economic** | | | | | |
| costurile desfășurării afacerilor | | 0 | 0 |  | |
| povara administrativă | | 0 | 0 |  | |
| fluxurile comerciale și investiționale | | 1 | 0 |  | |
| competitivitatea afacerilor | | 1 | 0 |  | |
| activitatea diferitor categorii de întreprinderi mici și mijlocii | | 0 | 0 |  | |
| concurența pe piață | | 1 | 0 |  | |
| activitatea de inovare și cercetare | | 1 | 0 |  | |
| veniturile și cheltuielile publice | | 1 | 0 |  | |
| cadrul instituțional al autorităților publice | | 2 | 0 |  | |
| alegerea, calitatea și prețurile pentru consumatori | | 0 | 0 |  | |
| bunăstarea gospodăriilor casnice și a cetățenilor | | 2 | 0 |  | |
| situația social-economică în anumite regiuni | | 2 | 0 |  | |
| situația macroeconomică | | 0 | 0 |  | |
| alte aspecte economice | | 0 | 0 |  | |
| **Social** | | | | | |
| gradul de ocupare a forței de muncă | | 0 | 0 |  | |
| nivelul de salarizare | | 0 | 0 |  | |
| condițiile și organizarea muncii | | 0 | 0 |  | |
| sănătatea și securitatea muncii | | 2 | 0 |  | |
| formarea profesională | | 0 | 0 |  | |
| inegalitatea și distribuția veniturilor | | 0 | 0 |  | |
| nivelul veniturilor populației | | 0 | 0 |  | |
| nivelul sărăciei | | 0 | 0 |  | |
| accesul la bunuri și servicii de bază, în special pentru persoanele social-vulnerabile | | 0 | 0 |  | |
| diversitatea culturală și lingvistică | | 0 | 0 |  | |
| partidele politice și organizațiile civice | | 0 | 0 |  | |
| sănătatea publică, inclusiv mortalitatea și morbiditatea | | +2 | 0 |  | |
| modul sănătos de viață al populației | | +2 | 0 |  | |
| nivelul criminalității și securității publice | | 0 | 0 |  | |
| accesul și calitatea serviciilor de protecție socială | | 0 | 0 |  | |
| accesul și calitatea serviciilor educaționale | | 0 | 0 |  | |
| accesul și calitatea serviciilor medicale | | 0 | 0 |  | |
| accesul și calitatea serviciilor publice administrative | | 0 | 0 |  | |
| nivelul și calitatea educației populației | | +2 | 0 |  | |
| conservarea patrimoniului cultural | | 0 | 0 |  | |
| accesul populației la resurse culturale și participarea în manifestații culturale | | 0 | 0 |  | |
| accesul și participarea populației în activități sportive | | 0 | 0 |  | |
| discriminarea | | 0 | 0 |  | |
| alte aspecte sociale | | 0 | 0 |  | |
| **De mediu** | | | | | |
| clima, inclusiv emisiile gazelor cu efect de seră și celor care afectează stratul de ozon | | 0 | 0 |  | |
| calitatea aerului | | +1 | 0 |  | |
| calitatea și cantitatea apei și resurselor acvatice, inclusiv a apei potabile și de alt gen | | +1 | 0 |  | |
| biodiversitatea | | +1 | 0 |  | |
| flora | | +1 | 0 |  | |
| fauna | | +1 | 0 |  | |
| peisajele naturale | | +1 | 0 |  | |
| starea și resursele solului | | +1 | 0 |  | |
| producerea și reciclarea deșeurilor | | +2 | 0 |  | |
| utilizarea eficientă a resurselor regenerabile și neregenerabile | | 0 | 0 |  | |
| consumul și producția durabilă | | 0 | 0 |  | |
| intensitatea energetică | | 0 | 0 |  | |
| eficiența și performanța energetică | | 0 | 0 |  | |
| bunăstarea animalelor | | +1 | 0 |  | |
| riscuri majore pentru mediu (incendii, explozii, accidente etc.) | | 0 | 0 |  | |
| utilizarea terenurilor | | 0 | 0 |  | |
| alte aspecte de mediu | | 0 | 0 |  | |
| *Tabelul se completează cu note de la -3 la +3, în drept cu fiecare categorie de impact, pentru fiecare opțiune analizată, unde variația între -3 și -1 reprezintă impacturi negative (costuri), iar variația între 1 și 3 – impacturi pozitive (beneficii) pentru categoriile de impact analizate. Nota 0 reprezintă lipsa impacturilor. Valoarea acordată corespunde cu intensitatea impactului (1 – minor, 2 – mediu, 3 – major) față de situația din opțiunea „a nu face nimic”, în comparație cu situația din alte opțiuni și alte categorii de impact. Impacturile identificate prin acest tabel se descriu pe larg, cu argumentarea punctajului acordat, inclusiv prin date cuantificate, în compartimentul 4 din Formular, lit. b1) și, după caz, b2), privind analiza impacturilor opțiunilor.* | | | | | |

1. //www.madrm.gov.md/sites/default/files/Documente%20atasate%20Advance%20Pagines/Program%20pentru%20audieri\_NPWM%20RO%20%20%2018.09.2021\_0.pdf [↑](#footnote-ref-1)
2. http://ipm.gov.md/sites/default/files/2021-09/IPM\_ANUAR\_2020.pdf [↑](#footnote-ref-2)